Ĩ na tä kua tä,
ĩ tä wakala ha Jesus anö ĩ a wani temöa komanöma kutenö,
juteu töpönö Jesus a peamama.
A peamaö ha,
‑Mota mapo wi ĩ tä wakala na ipa hao anö töpö pasilipopö,
a kalipalo mapo mi.
Kamisa kalipalo mapo naio mi,
ĩ na samakö kuatii‑ Jesus a kuuma.
Ĩ na Jesus a kuu ha,
‑Jesus ma säpalö nököö!
‑ ĩ na töpö kupalo opama.
‑Mota mapo sinomo paio wi,
ĩ tä wakala ha Jesus a kalipalo satia apa pikio saiö!
Ma säpalö nököö!
‑ juteu töpö kuuma.
‑Teusö a hai,
ipa hao a‑ Jesus a kuu ha,
‑“Teusö a kui na,
ĩ na kamisa kuö nai totiwö” ĩ na Jesus a kuu hãtoa alu kuleö!
‑ juteu töpö pi kuuma kutenö,
‑Ma säa totipalö nököö!
‑ ĩ na töpö kupalo opama.
Ĩ na töpö kupalo opa tä,
Jesus a hapalo nö,
‑“Pelupö sa kua saimo pätia mane.
Ipa hao anö tä thama wi,
ĩ sa tä möö nö,
ĩ nasimö sa tä thama naio päoö.
Ipa hao a kuati wi na,
ĩ na pelupö sa kua tolea totiatalo opati päoö” ĩ na sa kuu kule.
Pitili sa.
Ipa hao anö sa pi ipa salo,
kamanö tä thati wi,
kamisa na ĩ tä pewö möma sinomoö.
Ĩ na ipa hao anö sa thama sinomo kutenö,
ipa hao sa uöma toleatii.
Ipa hao aiki,
“Ĩ nakö totiwöö!
Ĩ na wa tä thama kua totiopököö!
Kamisanö sa tä thama totitio wi,
ĩ nasimö tä thama totioö!”
ĩ na kamisa na ipa hao a kuu wi,
ĩ nasimö sa tä thama waikio nö,
“Kilatiha” makö pewö pi thama waikio kipili nökö.
Makö pewö pi thama waikio kipili maaki,
waiha,
“Tä kilia apa nö kiliawö” ĩ na pe epii makö pewö pi kuu satia apa kuki kitä.
Ipa hao aiki,
“Sa tä thama wi,
ĩ nasimö wa tä thama sinomopököö!”
ĩ na ipa hao a kuu ha,
sa tä thama sinomo nö,
“Kilia apa sinomo nö kiliawö” ĩ na pe epii makö pi thama kitä.
Töpö noma waikiso noai,
ipa hao anö ĩ töpö temöapama kua kõo wi na,
ĩ na pelupö sanö ĩ na sa töpö temöapama thama naio kõoö.
Sa töpö temöapama pi topa kõo wi,
ĩ sa töpö temöapama kõo nö,
sa töpö õsi palimipamaö.
Ipa hao aiki,
“Wa wanisala apa kutenö,
töpö pea soatio wi,
ĩ tä uli na wa kuo soatiopöö!”
ai tä sanöma na ĩ na ipa hao a kuu mai kitä.
“Wa toita apö kutenö,
kamisa na wa kuo soatiopöö!”
ai tä sanöma na ĩ na ipa hao a kuu naio mai kitä.
Kamisa kuu sisa kitä.
Kamisa na ipa hao a hapalo nö,
“Tä makokama läapalo wi,
ĩ wa kutenö,
kawa aiki,
‘Wa wanisala apa kutenö,
wa pea soatiopöö!’
ai tä sanöma na wa kuu!
Wa kuu nö,
ai töpö na,
‘Wa toita apö kutenö,
Teusö a na wa kutio asapöö!’
ai tä na wa kuu toleapöö!”
ĩ na ipa hao anö ĩ na pelupö sa noa thama.
Ĩ na ipa hao anö sa noa thaa nö,
“‘Teusö a hai,
ĩ kaikana tä sai.
A totiatalo opa asawö’ kamisa na ĩ na sanöma töpö kuu kua wi na,
ipa ulu Jesus a na ĩ na töpö sanöma kuuto kuköpököö!
‘Jesus a hai,
kaikana tä sai.
A totiatalo opa asawöö!’
ĩ na töpö kuuto kuköpöö!”
ĩ na ipa hao a pi kuu.
Önö kutenö,
“Kawa hai,
ĩ kaikana wa sai.
Wa totiatalo opawö” kamisa na ĩ na wa kuu mi tä,
ipa hao anö sa simönipili,
ĩ a na,
“Kawa hai,
ĩ kaikana wa sai.
Wa totiatalo opawö” ĩ na wa kuu naio mi.
“Kawanö sa kai a hininö nö,
sa simökipili,
ĩ a na wa pi tapoiki nö,
‘Teusö a pitili’ ĩ na wa pi kuu nö,
ĩ na wa kua tä,
wa õsi palimipasoö.
Ĩ na wa kuaö ha,
‘Töpö pea toleati wi,
ĩ hamö a alulöö!’
kawa na sa kuu mai kitäö!
Wa õsi nomawöo opama maaki,
wa õsi palimia waikia kõpasomaö” kamakö na sa kuu totia kuleö!
Sa holisimo mai kitä‑ ĩ na Jesus a kuuma.
A kuu nö,
‑Pitili sa.
“Töpö õsi nomawö öpii,
waiha ĩ töpönö Teusö ulupö sa kai a hini kuki kitäö!
Sa kai a hini kuköma,
töpö õsi palimipaso kitäö!
Ĩ na tä kua waikia kuleö!”
ĩ na sa kuu kule.
Ipa hao aiki,
“Kamisanö sanöma sa töpö õsi palimipama kua wi na,
ĩ na wa kua naiopöö!”
ipa hao anö ĩ na sa noa thama.
Sanöma sa kupaso noai,
ĩ sa kutenö,
“Wa tä makokama läapalopöö!”
ipa hao anö ĩ na pelupö sa noa thama.
Sa kuu wi,
ĩ sa kai na,
“Kilatiha” pö pi kuu tihöö!
Pi naka.
Ĩ na tä kua kitä.
Nomawö töpö titita sinomo wi,
ĩ taka ha nomawö töpö titiköma maaki,
ĩ töpö pewönö sa hini kuki kitä.
Sa hini kuköma,
ĩ töpö pewö lisia sapa kopaso kitä.
Toitai tä thaa noai,
ĩ töpö hoköpalo nö,
Teusö a na töpö waloa asa koikilö nö,
Teusö a na ĩ töpö kua totia asa kõki kitä.
Wanisala tä thaa pasio noai,
ĩ töpö hoköa naia kopalo nö,
töpö pepalo sinomo pasitio wi,
ĩ tä uli na ĩ töpö waloa pasia kõikitö nö,
ĩ töpö pepalo opa pasia kõkötaso kitäö!
‑ ĩ na Jesus a kuu nö,
‑Kama sa saimo päta mane.
“Ĩ nakö” ipa hao a kuu ha,
sa tä makokama läapalo päoö.
Kama sa pi saimoti nö,
sa tä thama pätio mai kitä.
Ipa hao anö sa simönö noai,
ĩ ipa hao a kuu ha,
sa tä thama päoö.
Önö kutenö,
sa tä makokama läapalo wi ĩ tä pitilia apa‑ ĩ na Jesus a kuuma.
Ĩ na Jesus a kuu nö,
‑Sami kamisa pi saimoti nö,
“Ĩ na sa kuaö” sa kuu päa tä,
“Pitili ta” töpö pi kuu maapököö!
Sami sa hapalo sisa mane.
Ai tä hapalo naio nö,
“Ĩ na Jesus a kua pasioö” ĩ na ĩ a kuu naioö.
“Ĩ na ĩ a kuu wi,
ĩ pitili ta waikiwö” ĩ na sa kuu.
João a kulati hamö,
ĩ hamö ai ma töpö simöni ha,
João anö ta pitili toti ipii ta katehama.
“Ĩ na Jesus a kua pasitioöö!”
a kuuma.
“Häö.
Ai sanöma wanö sa wäsä mi salo” sa pi kuu mai kitä maaki,
makö nomano nö,
makö pea soatio wi,
ĩ tä na makö noamapö,
“João anö sa katehati noai,
ĩ ta pitilia apa kule” ĩ na sa kuu ke.
Koa taka hilimanöma,
makö wakalapamanö nö,
makö hatukupama kua wi na,
ĩ na João anö ĩ pitili tä na makö pi hatukama kua hö̃töoma.
Koa taka na makö pi mönahapalo kua wi na,
ĩ na João anö ta wäsä noai,
ĩ na ĩ tä na makö pi mönahapalo kua hö̃töa soatasoma.
João anö sa wäsä nö,
“Ö̃kö.
Ĩ na Jesus a kuati ta o” ĩ na makö pi thamatima maaki,
“Ö̃kö.
Ĩ na Jesus a kuati ta o” ĩ na sa tä thama sinomo wi,
ĩ na ĩ tänö makö pewö pi thama satia apaö.
“Ĩ na tä thamaö!”
kamisa na ipa hao a kuu noai,
ĩ sa tä thamati asa kutenö,
“Ö̃kö.
Ĩ na Jesus a kuati ta o.
Kama hai ĩ pö̃ anö Jesus a ta simöpalö noa” ĩ na makö pi thama päoö.
Ipa hao anö sa simönö noai,
ĩ ipa hao anö sa wäsä hö̃töoö.
Kamakönö ipa hao ma kai a hini maa noai kitä.
Ipa hao ma tapa maa noai kitä.
Teusö anö sa simönö noai,
ĩ sa na,
“Ĩ pitili wa” ĩ na makö pi kuu totio mi salo,
kamakönö Teusö ma kai a hini mi.
“Teusö sa tä waheta möti ha,
sa õsi palimipasopöö!”
makö pi kuu salo,
Teusö ma tä waheta mötii.
Ma tä waheta möti kule maaki,
“Teusö tä wahetanö Jesus a wäsä totioö ta” pi kuu mai.
“Sa õsi palimipamonasopö,
Jesus a na sa hulolöheö!”
makö pi kuu mi.
“Päla.
Jesus a na sa huu wani” makö pi kuu sinomoö‑ ĩ na Jesus a kuuma.
Ĩ na a kuu nö,
‑Kamisanö makö taö öpa waikia kule.
Teusö ma pii pitilia totia mane.
Önö kutenö,
“‘Jesus a totiatalo opa sai taköö!’
kamisa na ĩ na sanöma töpö kuu totio mi salo” ĩ na sa pi kuu mane‑ ĩ na Jesus a kuuma.
Ĩ na a kuu nö,
‑Ipa hao anö sa simöa nö,
“Sanöma töpö pi hatukamaö!”
ĩ na ipa hao a kuu ha,
sanöma makö na sa waloköma.
Sa waloköma maaki,
kamakönö sa hini wanio opama.
Teusö anö ai tä sanöma simöa maa noai kitä maaki,
kamakö na ĩ ai tä waloköma,
kama pi saimo päo nö,
“Sa töpö pi hatukamatiköö!”
a pi kuu päo wi,
ĩ ma ta hini pi topa sisa päo kitä.
Kamakö aiki,
“‘Makö totiatalo opawö’ kamakö na ĩ na Teusö a kuupököö!”
ĩ na sami Teusö a kua wi,
ĩ na ĩ a na makö pi kuu mai,
“‘Makö totiatalo opawö’ ĩ na sanöma ma töpö pi thamapökö o” makö pi kuu pälaso noa.
Ĩ na makö kuu päo salo,
“Jesus a pitili” ĩ na makö pi kuu kuki kitä ta o?
“Pö̃ a na Jesus aiki,
‘Hi juteu töpö wanisala apa sinomo saiö!’
a kuu kitä” ĩ na pö pi kuu hãto ti!
“Moisés a pitili” makö pi kuu wi,
ĩ aiki,
“Ĩ juteu töpö wanisala apa sinomo saiö!”
ĩ na ĩ a kuu pasio kitä.
Moisés anö tä sãökati pola nö,
sa wäsäma.
Önö kutenö,
“Moisés a pitilimo opaö” ĩ na makö pi kuu totia aköna,
“Jesus a pitilimo opaö” ĩ na makö pi kuu totia hö̃töla pi.
“Moisés anö tä sãöka noai,
ĩ tä waheta pitilimo opaö” ĩ na makö pi kuu mi tä,
“Jesus a kuu wi,
ĩ ta pitili ipö” ĩ na makö pi kuu mai kitä‑ ĩ na Jesus a kuuma.